# The Donut King

The Donut King és un documentari estatunidenc del 2020 que conta la vida de Ted Ngoy, el cèlebre propietari d'origen cambodjà d'una botiga de dònuts a Califòrnia.

## Sinopsi

El 1975, Ted Ngoy va immigrar amb la dona i tres fills als Estats Units d'Amèrica per la Guerra Civil de Cambodja en condició de refugiats sense recursos. El film recorre el somni americà que va viure Ngoy fins a arribar a ser multimilionari una dècada més tard, gràcies a l'imperi de venda de dònuts que va establir a Califòrnia del Sud, contra el qual ni tan sols Dunkin' Donuts podia competir.

## Ideació

El film va ser dirigit per Alice Gu i constitueix el seu primer llargmetratge. Havent crescut a Los Angeles, va estranyar-li que la mainadera dels seus fills esmentés uns bunyols cambodjans, cosa que la va conduir a recercar sobre Ted Ngoy. La història real va fascinar-la. Llavors va contactar el mateix Ngoy i altres famílies cambodjanes que gestionaven botigues de dònuts, i sis setmanes després va encetar el rodatge de The Donut King.

## Producció

Ngoy va vacil·lar a l'hora de tornar a Califòrnia per a gravar el film; s'havia distanciat força dels seus fills i amics d'antany. Amb tot, Gu va convèncer-lo de fer-ho i ell finalment va considerar el retorn «una experiència sanadora», i l'exmuller i els fills el van perdonar.

## Estrena

Malgrat que s'havia d'estrenar mundialment al concurs de llargmetratges documentaris del festival de cinema South by Southwest el març del 2020, al capdavall va sortir a la llum l'agost del mateix any en el marc del Sidewalk Film Festival.

## Recepció

La pel·lícula va obtenir una puntuació de 69/100 a Metacritic i crítiques generalment favorables. En una de positiva, Richard Whittaker a The Austin Chronicle va assegurar que «Gu fa un treball fantàstic compilant i construint la història de la vida de Ngoy a través d'entrevistes, arxius i imàtgens contemporànies» i va afegir que «les seqüències d'animació de Chapeau Studios i 1881 Animation són la cirereta del pastís.» Nick Allen de RogerEbert.com va atorgar-li tres de quatre estels, va qualificar The Donut King com «un documentari commovedor, encara que dispers» i va elogiar el film per «l'equilibri entre efectes visuals populars i una història detallada.» De parer mixt, Brad Wheeler de The Globe and Mail va afirmar que «val la pena de veure'l» fins i tot quan «hi ha forats en la història de dònuts.»

## Impacte

En referència a la sinofòbia i el sentiment antiasiàtic creixents per la pandèmia de COVID-19, Whittaker va dir que «el missatge concloent del film sobre com les comunitats d'immigrants defineixen Amèrica s'ha tornat encara més oportú.»

## Premis i nominacions

| Any | Organització | Categoria | Resultat |
| 2020 | Asian American International Film Festival | Millor llargmetratge documentari | Guanyador |
| 2020 | Bentonville Film Festival | Millor documentari | Guanyador |
| 2020 | Mystic Film Festival | Millor documentari | Guanyador |
| 2020 | Nashville Film Festival | Millor llargmetratge documentari | Nominat |
| 2020 | Philadelphia Asian American Film Festival | Millor documentari | Nominat |
| 2020 | San Diego Asian Film Festival | Millor llargmetratge documentari | Guanyador |
| 2020 | Sun Valley Film Festival | Millor documentari | Guanyador |
| 2020 | Sidewalk Film Festival | Millor llargmetratge documentari | Guanyador |
| 2020 | Sidewalk Film Festival | Millor llargmetratge documentari | Nominat |
| 2020 | Urbanworld Film Festival | Millor documentari | Guanyador |

## Referències

* ↑ «New documentary 'The Donut King' follows Cambodian refugee Ted Ngoy's journey to multi-million dollar empire». KTLA, 21-05-2021.
* ↑ «Review: A Shakespearean SoCal tragedy, 'The Donut King' charts the rise and fall of Ted Ngoy». Los Angeles Times, 29-10-2020.
* 1 2 Girish, Devika. «'The Donut King' Review: Sweet Dreams», 29-10-2020.
* 1 2 3 «Director Alice Gu Wants You to Meet The Donut King». SXSW, 04-03-2020. [Consulta: 25 juliol 2022].
* ↑ Venema, Vibeke. «The Donut King who went full circle - from rags to riches, twice». BBC News, 28-11-2020. [Consulta: 25 juliol 2022].
* ↑ Anderson, Erik. «Sidewalk Film Festival 2020 Announces Complete Film Lineup for Special Drive-In Edition of Fest» (en anglès americà). AwardsWatch, 17-08-2020. [Consulta: 10 octubre 2022].
* ↑ «The Donut King». Metacritic. [Consulta: 25 juliol 2022].
* 1 2 WHITTAKER, RICHARD. «Movie Review: The Donut King». Austin Chronicle, 30-10-2020. [Consulta: 25 juliol 2022].
* ↑ Allen, Nick. «The Donut King» (en anglès). RogerEbert.com, 30-10-2020. [Consulta: 25 juliol 2022].
* ↑ Wheeler, Brad. «Review: The Donut King, a sweet documentary that doesn’t tell the hole truth». The Globe and Mail, 19-11-2020. [Consulta: 25 juliol 2022].
* ↑ Cristi, A. A. «Award Winner Announced for The 43rd Asian American International Film Festival» (en anglès). BroadwayWorld, 09-10-2020. [Consulta: 10 octubre 2022].
* ↑ Ramos, Dino-Ray. «Bentonville Film Festival Unveils Jury Prize Winners: ‘Lingua Franca’, ‘The Donut King’, ‘Immigrant Voices Of America’ Among Honorees» (en anglès americà). Deadline Hollywood, 16-08-2020. [Consulta: 10 octubre 2022].
* 1 2 Murphy, S. «The Donut King» (en anglès americà). The Documentary District, 18-06-2021. Arxivat de l'original el 2022-10-10. [Consulta: 10 octubre 2022].
* ↑ «2020 Nashville Film Festival» (en anglès). Nashville Film Festival. [Consulta: 10 octubre 2022].
* ↑ «Talking with Alice Gu: Why The Donut King is the American Story We Need» (en anglès americà), 13-11-2020. [Consulta: 10 octubre 2022].
* ↑ «The Donut King» (en anglès). Kinema. [Consulta: 10 octubre 2022].
* ↑ Wiseman, Andreas. «SXSW Rags-To-Riches Doc ‘The Donut King’ Sells To Vice, Sky, Madman, More» (en anglès americà). Deadline Hollywood, 30-11-2020. [Consulta: 10 octubre 2022].
* ↑ Faleye, I. «Urbanworld Film Festival 2020 Winners - THE KILLING OF KENNETH CHAMBERLAIN, SALVATION, THE DONUT KING Win Top Prizes» (en anglès americà). VIMooZ, 28-09-2020. [Consulta: 10 octubre 2022].